recursal/SuperWikiNEXT-32B huggingface dataset:
இந்தியாவின் கேரள மாநிலம், பாலக்காட்டில் உள்ள புத்தூரில், **புத்தூர் திருப்புரைக்கால் பகவதி கோவில்** உள்ளது. இந்த ஆலயம் **கர்ணகி** என்றும் **பத்ரகாளி தேவி** என்றும் அழைக்கப்படும் இந்து பெண் தெய்வத்தை மூலவராகக் கொண்டுள்ளது.இக்கோயிலில் ஆண்டுதோறும் மலையாள மாதமான **மீன** மாசத்தில் (மார்ச் - ஏப்ரல்) நடைபெறும் திருவிழா ***புத்தூர் வேளா*** எனப்படும். நூற்றுக்கணக்கான பக்தர்களை இவ்விழாவிற்கு ஈர்க்கும் அளவு பிரசித்தி பெற்ற இக்கோவிலில் தினமும் மாலை பூசைகள் முடிந்த பிறகு கதன வெடி (பட்டாசு) வெடிக்கப்படுகிறது.

கிரிகோரியன் நாட்காட்டியின் படி மார்ச்-ஏப்ரல் மாதத்திற்கு ஒத்த மலையாள மாதமான மீனம் மாதத்தில் நடைபெறும் இவ்விழா மூன்று முதல் நான்கு வாரங்கள் வரை நீடிக்கும். உற்சவ விழாவின் தொடக்கத்தைக் குறிக்கும் கொடி மீனத்தின் முதல் வெள்ளிக்கிழமை அன்று ஏற்றப்படுகிறது. அடுத்தடுத்த மாலைகளில் பஜனைகள் மற்றும் கர்நாடக இசைக் கச்சேரிகள் போன்ற ஆன்மீக பக்தி நிகழ்ச்சிகள் நிறைந்திருக்கும். விழாவின் சிறப்பம்சங்களாக கேரள கலைஞர்களின் கதகளி நிகழ்ச்சிகளும், ஓட்டம், துள்ளல் மற்றும் சாக்கியர் கூத்து போன்ற பாரம்பரிய கலைகளும் தினந்தோறும் நடைபெறும்.

சமீபமாக, இவ்விழாவின் மற்றொரு சிறப்பம்சமாக இசை ஆர்வலர்களையும் இவ்விழாவிற்கு ஈர்க்கும் படி நடததப்படும், புத்தூர் ஸ்ரீ திருப்புரைக்கால் இசை மற்றும் நடன விழா என்ற , இந்திய பாரம்பரிய இசை மற்றும் நடன விழாவாகும்,ஒவ்வொரு வருடமும் இதில் கலந்துகொண்டு ஈடுபடும் கலைஞர்களின் எண்ணிக்கையைப் பொறுத்து ஒரு வாரத்திற்கும் மேலாக நீடிக்கும். கே.ஜே.யேசுதாஸ், ஓமனக்குட்டி, ஹரிபிரசாத் சௌரஸ்யா, ஹரிஹரன், உஸ்தாத் அம்ஜத் அலிகான், அமன் மற்றும் அயன் அலிகான், ஜெயச்சந்திரன், மனோ, கே.எஸ்.சித்ரா, எல். சுப்ரமணியம், கவிதா கிருஷ்ணமூர்த்தி, எம்.ஜி.ஸ்ரீகுமார், விஜய் யேசுதாஸ், ஜெயச்சந்திரன், ஷங்கர் மஹாதே ஜவன்ராஜ் போன்ற பாடகர்கள், பாலமுரளீகிருஷ்ணா, உதித் நாராயணன், சாதனா சர்கம், விஜய் பிரகாஷ், கார்த்திக், நரேஷ் ஐயர், உன்னி மேனன், அனுராதா ஸ்ரீராம், வேணுகோபால், உன்னிகிருஷ்ணன், பங்கஜ் உதாஸ், சித்தாரா, மஞ்சரி, காயத்ரி, மற்றும் நடனக் கலைஞர்களான லட்சுமி கோபாலசாமி, மல்லிகா சாராபாய், பத்மா சுப்ரமணியம், ஷோபா சுப்பிரமணியம், மஞ்சு வாரியர் மற்றும் மஞ்சு வாரியர் ஆகியோர் பல்வேறு வருடங்களில் இங்கு வந்து பாடி, சிறப்பாக விழாவை நடத்திக்கொடுத்துள்ளனர். 2007 ஆம் ஆண்டில், விஜயலட்சுமி என்ற விருது பெற்ற பார்வையற்ற கலைஞர் ருத்ர வீணையில் (சரத்தின் மூலோபாய இடங்களில் மரத் துண்டை அழுத்தி இசைக்கப்படும் ஒற்றைக் கம்பி வாத்தியம்) பாடினார். அவரது திறமையை கண்டு பார்வையாளர்கள் கண்ணீர் விட்டனர்.

திருவிழாவின், இறுதி 'வேளா' நாளில் அலங்கரிக்கப்பட்ட யானையின் மீது தெய்வத்தின் பெரும் ஊர்வலத்துடன் அனைத்து நிகழ்ச்சிகளும் நிறைவுபெறுகின்றன. தேவியுடன் பத்து அல்லது பதினொரு அலங்கரிக்கப்பட்ட யானைகள் உள்ளன. ஊர்வலத்தின் முன்னால் கேரளாவின் பாரம்பரிய இசைக்குழு - பஞ்சவாத்தியம் மற்றும் பாண்டிமேளம் ஆகியவை இசையமைத்து வழிநடத்திச்செல்லும்..

உற்சவத்தின் முடிவைக் குறிக்கும் வகையில் வேளாவிற்கு மறுநாள் கோயில் கொடி இறக்கப்படுகிறது.

சுல்தான்பேட்டையில் இருந்து இத்திருவிழா நடக்கும் புத்தூர் செல்லும் வழியில் (வெறும் 1 கிலோமீட்டர் (0.62 mi) ), கணபதி கோயில், ஸ்ரீ கிருஷ்ணர் கோயில் மற்றும் சிவன் கோயில் ஆகியவற்றைக் கொண்ட மற்றொரு ஆன்மீக கிராமமான ராமநாதபுரம் உள்ளது.
**புத்ராஜெயா கெமிலாங் பாலம்** (மலாய்: *Jambatan Seri Gemilang*; ஆங்கிலம்: *Seri Gemilang Bridge*) என்பது மலேசியாவின் புத்ராஜெயாவில் உள்ள ஒரு சடங்கு பாலமாகும் (*Ceremonial Bridge*). புத்ராஜெயாவில் உள்ள ஐந்து முக்கியமான பாலங்களில் இதுவும் ஒன்றாகும்.

புத்ராஜெயாவின் முதன்மைச் சாலையின் (*Main Street of Putrajaya*) தொடக்கத்தை இந்தப் பாலம் இணைக்கிறது. பாலத்தின் சாலை இறுதிப்பகுதி, புத்ராஜெயா பன்னாட்டு மாநாட்டு மையத்தை (*Putrajaya International Convention Centre*) அடைகிறது.

பொது
----

பாலத்தின் ஒருபுறம் ஓர் அணை உள்ளது. மற்றொரு புறம் ஓர் ஏரி உள்ளது. அந்த ஏரி சைபர்ஜெயா (*Cyberjaya*) வரை நீண்டு செல்கிறது. புதிதாகத் திருமணம் செய்து கொண்ட தம்பதிகள் தங்கள் திருமணப் புகைப்படங்களை இங்கே எடுக்க விரும்புவது வழக்கம்.

இந்த பாலம் 120 மீட்டர் (394 அடி) நீளம் கொண்ட பிரதான (*Main Span*) இடைவெளியைக் கொண்டுள்ளது. பாலத்தின் நடு மையத்தில் இருந்து ஒவ்வொரு முனையும் 60-மீட்டர் (197 அடி) நீளம் கொண்டது. 

இதன் மொத்த நீளம் 240 மீட்டர்கள் (787 அடி). ஆறு போக்குவரத்து பாதைகள் உள்ளன. ஒவ்வொரு பாதையும் 3.5 மீட்டர் (11.5 அடி) அகலம். பாலத்தின் மையத்தில் 36.75 மீட்டர் (121 அடி) உயரத்தில் தண்ணீருக்கு மேல் தளம் (*Deck Level*) உள்ளது.

மேற்கோள்கள்
-----------

1. ↑  "Seri Gemilang Bridge is a ceremonial bridge located in Putrajaya". *Travalour* (ஆங்கிலம்). 12 March 2023 அன்று பார்க்கப்பட்டது.
2. 1 2  "Another really impressive design and a pretty incredible lead in to the also impressive convention centre. This city is blessed with design". *Tripadvisor* (ஆங்கிலம்). 12 March 2023 அன்று பார்க்கப்பட்டது.

வெளி இணைப்புகள்
---------------

* பொதுவகத்தில் Jambatan Seri Gemilang தொடர்பாக ஊடகக் கோப்புகள் உள்ளன.
**புத்ராஜெயா ஏரி** (மலாய்: *Tasik Putrajaya*; ஆங்கிலம்: *Putrajaya Lake*); என்பது மலேசியா, புத்ராஜெயாவில் அமைக்கப்பட்டு உள்ள ஒரு செயற்கை ஏரியாகும். கோலாலம்பூருக்கு தெற்கே 33 கி.மீ. தொலைவில் உள்ளது.

இந்த ஏரி 650 ஹெக்டேர் பரப்பளவில் உருவாக்கப்பட்டது. எரியைச் சுற்றி உள்ள புத்ராஜெயா நகரத்திற்கு இயற்கையான குளிரூட்டும் அமைப்பிற்காக உருவாக்கப்பட்டது. 

தவிர, பொழுதுபோக்கு, மீன்பிடித்தல், நீர் விளையாட்டு மற்றும் நீர் போக்குவரத்துக்காகவும் திட்டமிட்டு வடிவமைக்கப்பட்டது.

பொது
----

ஏறக்குறைய 50.9 சதுர கி.மீ. நீர்ப்பிடிப்புப் பகுதி *(catchment area)* கொண்ட இந்த ஏரியின் சராசரி ஆழம் 6.60 மீட்டர்.

புத்ரா மசூதி *(Putra Mosque);* (இளஞ்சிவப்பு மசூதி); துவாங்கு மிசான் சைனல் அபிதீன் மசூதி (இரும்பு மசூதி) *(Tuanku Mizan Zainal Abidin Mosque),* மற்றும் ஆயிரமாண்டுக் கால நினைவுச் சின்னம் (மலேசியா) *(Millennium Monument (Malaysia)* போன்ற பிரபலமான நினைவுச் சின்னங்களும் இந்தப் புத்ராஜெயா ஏரிக் கரையில்தான் உள்ளன.

கட்டுமானம்
----------

சுங்கை சுவாவ் *(Sungai Chuau)* மற்றும் சுங்கை பிசா *(Sungai Bisa)* பள்ளத்தாக்குகளுக்கு இடைப்பட்ட தாழ்ந்த நிலப்பரப்பில் புத்ராஜெயா ஏரி உருவாக்கப்பட்டது. 1998-ஆம் ஆண்டில் கட்டுமானம் தொடங்கப்பட்டு 2002-ஆம் ஆண்டில் முழுமையாக நிறைவு அடைந்தது.

மேற்கோள்கள்
-----------

1. ↑  "Putrajaya Lake and Wetland Management and Operational System (PLWMOS)". *plwmos.ppj.gov.my*. 2019-10-22 அன்று மூலம் பரணிடப்பட்டது. 2019-10-30 அன்று பார்க்கப்பட்டது.
2. ↑  "The 400 hectares Putrajaya Lake was created by inundating the valleys of Sungai Chuau and Sungai Bisa. The construction was started in 1998 and fully completed in 2002". *smart.putrajaya.my*. 10 May 2022 அன்று பார்க்கப்பட்டது.

மேலும் காண்க
------------

**மலேசிய ஏரிகளின் பட்டியல்**

| * பா
* உ
* தொ
 மலேசிய ஏரிகள் |
| --- |
| கெடா | 
* டாயாங் புந்திங் ஏரி \* பெடு ஏரி

 |
| மலாக்கா | 
* ஆயர் குரோ ஏரி \* டுரியான் துங்கல் ஏரி \* ஜுஸ் ஏரி

 |
| பகாங் | 
* பெரா ஏரி \* சினி ஏரி

 |
| பேராக் | 
* செண்டரோ ஏரி \* தைப்பிங் ஏரி \* தெமாங்கோர் ஏரி \* புக்கிட் மேரா ஏரி

 |
| திரங்கானு | 
* கென்யிர் ஏரி

 |
| கோலாலம்பூர் | 
* பெர்தானா ஏரி \* தித்திவாங்சா ஏரி

 |
| புத்ராஜெயா | 
* புத்ராஜெயா ஏரி

 |
**ஆணல்ட் சதாசிவம்பிள்ளை** (11 அக்டோபர் 1820 – 20 பெப்ரவரி 1896) என்று பரவலாக அறியப்படும் ஜே. ஆர். ஆர்ணல்ட் (*J.R. Arnold*) ஈழத்தின் தமிழறிஞர், தமிழாசிரியர், இதழாசிரியர் மற்றும் புலவர் ஆவார். இவர் சோவல் ரசல் இராசசேகரம் பிள்ளை எனவும் அறியப்படுகிறார்.

வாழ்க்கைச் சுருக்கம்
--------------------

ஆணல்டின் தமிழ்ப் பெயர் அருணாசலம் சதாசிவம்பிள்ளை என்பதாகும். இவரது தந்தையார் தெல்லிப்பளையைச் சேர்ந்த அருணாசலம் என்பவர். நவாலி, மானிப்பாயில் பிறந்த சதாசிவம்பிள்ளை 1835 இல் கிறித்துவத்திற்கு சமயம் மாறினார்.

மானிப்பாய் ஆங்கிலப் பாடசாலையில் தனது ஆரம்பக்கல்வியைப் பெற்ற சதாசிவம்பிள்ளை, 1832 இல் பட்டிகோட்டா செமினறி என அழைக்கப்பட்ட வட்டுக்கோட்டை மதப்பள்ளியில் இணைந்து 1840 இல் பட்டம் பெற்றார். இவரின் ஆசிரியர்களாகக் குறிப்பிடத்தக்கவர்கள் கலாநிதி புவர், ஒய்சிங்டன் ஆகியோர் ஆவர். இவருடன் படித்தவர்களில் நெவின்சு, கரோல், எவார்ட்சு, இசுட்டிக்னி ஆகியோர் குறிப்பிடத்தக்கவர்கள் ஆவர். பட்டம் பெற்ற பின்னர் இவர் மானிப்பாய் ஆங்கிலப் பாடசாலை ஆங்கில ஆசிரியராகச் சேர்ந்தார். 1844 இல் சாவகச்சேரி அமெரிக்க மிசன் ஆங்கிலப் பாடசாலையில் ஆசிரியராகப் பணிபுரிந்தார். அதன் பின்னர் உடுவில் மகளிர் கல்லூரிக்கு 1847 இல் தலைமை ஆசிரியராக மாற்றம் பெற்றார். சதாசிவம்பிள்ளை 1846, சூலை 9 மார்கரெட் ஈ. நிச்சி (*Margaret E. Nitchie*) என்ற முத்துப்பிள்ளை என்பாரைத் திருமணம் புரிந்தார்.

இதழாசிரியர்
-----------

ஈழத்தின் முதல் பத்திரிகையான உதயதாரகை, மற்றும் *Morning Star* ஆகியவற்றின் ஆசிரியராக 1857 இல் கரோல் விசுவநாதபிள்ளைக்குப் பின்னர் பணிபுரிந்தது மட்டுமல்லாமல் யாழ்ப்பாணத்தில் பத்திரிகைத்துறையின் வளர்ச்சிக்குப் பெருந்தூணாக இருந்தார். 1996 இல் இறக்கும் வரை உதயதாரகையின் ஆசிரியராகப் பணியாற்றினார். இவர் எழுதிய நூல்களுள் மிக முக்கியமானது பாவலர் சரித்திர தீபகம் ஆகும். இது தவிர கிறித்தவ தமிழ் இலக்கியங்களையும் இயற்றி வெளியிட்டார்.

தமிழாசிரியப் பணி
----------------

ஆர்ணல்டு வட்டுக்கோட்டை மதப்பள்ளியின் தொடர்ச்சியாக அதனை யாழ்ப்பாணக் கல்லூரியாக நிறுவுவதில் முக்கிய பங்கு வகித்தார். கல்லூரியின் இயக்குநரகத்தின் உறுப்பினராகப் பல ஆண்டுகள் பணியாற்றினார். 1881 ஆம் ஆண்டில் யாழ்ப்பாணக் கல்லூரியில் தமிழ் இலக்கியப் பேராசிரியராக நியமிக்கப்பட்டார். 1892 வரை பணியாற்றினார்.

எழுதிய நூல்கள்
--------------

இவர் எழுதிய நூல்கள்:

* *இந்து தேச சரித்திரம்* (1858)
* *இரட்சாபெருமான் மீது பாடிய திருச்சதகம்* (1849)
* *இல்லற நொண்டி* (1887, நொண்டி ஒருவன் உத்தம ஆடவர், நற்குணப் பெண்டிர், துர்க்குணப் பெண்டிர் ஆகியோரின் இயல்புகளைக் கூறுவதாக அமைந்துள்ளது)
* *ஏசுநாதர் திருச்சதகம்*
* *சர்போத சரணம்*
* *சாதாரண இதிகாசம்* (1858)
* *பாவலர் சரித்திர தீபகம்* (1886)
* *மெய்வேதசாரம்* (1852)
* *திருக்கடகம்*
* *நன்நெறிமாலை*
* *நன்நெறிக்கொத்து* (1859)
* *Carpotacharam*
* *வானசாத்திரம்* (1851)
* *வெல்லை அந்தாதி* (சிறுவர் நூல், 16 பக்கங்கள், 1890)
* *குடும்ப தர்ப்பணம்*
* *கீர்த்தன சங்கிரகம்* (1890)
* *நன்னெறிக் கதாசங்கிரகம்* (1869)

பதிப்பித்தவை
------------

* குடும்ப தருப்பணம்
* ஞான வெண்பா
* உரிச்சொல் நிகண்டு (1889)

மேற்கோள்கள்
-----------

தளத்தில்  
ஆணல்ட் சதாசிவம்பிள்ளை எழுதிய
 ***நூல்கள்*** உள்ளன.

1. ↑  தமிழ்க் கலைக்களஞ்சியம் முதல் தொகுதி, ஆணல்
2. ↑  ஆணல்ட் சதாசிவம்பிள்ளை நூல்கள் 3ஆம் தொகுதி
3. 1 2 3 4 5 6 7 8 9  "*Some friends of Jaffna College - J. R. Arnold".* Jaffna College Miscellany ***XVV** (1): pp. 17. 1915.*
4. ↑  ":: மயிலை சீனி வேங்கடசாமி ஆய்வுக் களஞ்சியம்- 16 ::". *www.tamilvu.org*. 2023-04-23 அன்று பார்க்கப்பட்டது.
**மது தன்டவதே** (Madhu Dandavate 21 சனவரி 1924–12 நவம்பர் 2005) என்பவர் இந்திய அரசியல்வாதி, சோசலிசக் கருத்தாளர், நடுவணரசு அமைச்சர் ஆவார். 1971 முதல் 1990 வரை தொடர்ந்து 5 முறை தேர்ந்தெடுக்கப்பட்டு இந்திய நாடாளுமன்ற உறுப்பினராக இருந்தார்.

பேராசிரியராக
------------

தொடக்கக் காலத்தில் இயற்பியல் பேராசிரியராக இருந்தும் மும்பையில் சித்தார்த்தா கலை மற்றும் அறிவியல் கல்லூரயில் துணை முதல்வராகவும் பணியாற்றினார்.

சோசலிசவாதியாக
-------------

மகாராட்டிர மாநிலம் அமைவதற்குப் போராடிய சம்யுக்தா மகாராட்டிர இயக்கத்தில் ஈடுபட்டார். பிரசா சோசலிசக் கட்சியில் சேர்ந்தார். அக்கட்சியின் அனைத்திந்திய இணைச் செயலாளராகவும் ஆனார். நில மீட்பு இயக்கத்தில் இணைந்து செயலாற்றினார். 1942 இல் வெள்ளையனே வெளியேறு இயக்கத்தில் கலந்து கொண்டார்.

அரசியல்வாதியாக
--------------

1970-71 ஆண்டுகளில் மகாராட்டிர சட்ட மேலவையில் உறுப்பினர் ஆனார். நெருக்கடிக் காலத்தில் 1975 இல் கைது செய்யப்பட்டு சிறையில் அடைக்கப்பட்டார். பெங்களூரு மற்றும் ஏர்வாடா சிறையில் இருந்தார். மது தன்டவதே கொங்கன் ரெயில்வே உருவாகப் பாடுபட்டார்.

நடுவணரசு அமைச்சராக
------------------

மொரார்சி தேசாய் தலைமையில் அமைச்சரவையில் தொடர் வண்டித் துறை அமைச்சர் ஆனார். அப்போது தொடர் வண்டி இரண்டாம் வகுப்புப் பெட்டிகளில் மரத்தினால் ஆன படுக்கையை நீக்கி  போம் மெத்தையினால் ஆன படுக்கை வசதியை இவர் ஏற்படுத்தினார். வி.பி. சிங் பிரதமராக இருந்தபோது இவர் நிதி அமைச்சர் ஆனார். 1990 இல் திட்டக் குழுவின் தலைவராகப் பொறுப்பேற்றார். இவர் இறக்கும் வரை அனைத்திந்திய வாணாள் காப்பீட்டுக் கழக ஊழியர்கள் சங்கத் தலைவராக 24 ஆண்டுகள் இருந்தார்.

மேற்கோள்
--------

1. ↑
2. ↑
**முசலி பிரதேச செயலாளர் பிரிவு** இலங்கையின் மன்னார் மாவட்டத்தில் உள்ள ஒரு நிர்வாக அலகாகும். மன்னார் மாவட்டம் யாழ்ப்பாணக் குடாநாட்டுக்குத் தெற்கே வன்னியில் இலங்கைத் தீவின் மேற்குக் கரையோரம் அமைந்துள்ளது. முசலி பிரதேச செயலாளர் பிரிவு துணை நிர்வாக அலகுகளாக 20 கிராம அலுவலர் பிரிவுகளைக் கொண்டுள்ளது. அகக்கிமுறிப்பு, அரிப்பு, சிலாவத்துறை, கரடிக்குழி, கொக்குப்படையான், கொல்லன்குளம், கொண்டச்சி, மறிச்சுக்கட்டி, மருதமடு, மேதன்வெளி, முள்ளிக்குளம், பாலைக்குழி, பண்டாரவெளி, பெரியபுள்ளச்சி பொற்கேணி, பூநொச்சிக்குளம், புதுவெளி, செவரியார்புரம், சின்னப்புள்ளச்சி பொற்கேணி, வேப்பங்குளம் ஆகிய ஊர்கள் இப் பிரதேச செயலாளர் பிரிவினுள் அடங்குகின்றன. வடக்கில் நானாட்டான் பிரதேச செயலாளர் பிரிவும்; மேற்கில் மன்னார்க் குடாக்கடலும்; தெற்கில் புத்தளம், அநுராதபுரம் மாவட்டங்களும்; கிழக்கில் மடு பிரதேச செயலாளர் பிரிவும் எல்லைகளாக உள்ளன.

இப்பிரிவு 475 சதுர கிலோமீட்டர் பரப்பளவு கொண்டது.

குறிப்புக்கள்
-------------

1. ↑  புள்ளிவிபரத் தொகுப்பு 2007, தொகைமதிப்புப் புள்ளிவிபரத் திணைக்களம், இலங்கை

இவற்றையும் பார்க்கவும்
----------------------

* பிரதேச செயலாளர் பிரிவுகளின் பட்டியல் - வட மாகாணம், இலங்கை
* இலங்கையின் பிரதேச செயலகங்கள்

வெளியிணைப்புக்கள்
-----------------

* மன்னார் மாவட்ட நிர்வாகப் பிரிவுகளைக் காட்டும் நிலப்படம்
[*தொடர்பிழந்த இணைப்பு*]

| * பா
* உ
* தொ
மன்னார் மாவட்டப் பிரதேசச் செயலாளர் பிரிவுகள் |
| --- |
| 
* மடு பிரதேச செயலாளர் பிரிவு
* மன்னார் நகரம் பிரதேச செயலாளர் பிரிவு
* மாந்தை மேற்கு பிரதேச செயலாளர் பிரிவு
* முசலி பிரதேச செயலாளர் பிரிவு
* நானாட்டான் பிரதேச செயலாளர் பிரிவு

 |
**முசல்பூர்** *(ஆங்கிலம்:Mushalpur, அசாமி: মুছলপুৰ)* இந்தியாவின் அசாம் மாநிலம், பாக்சா மாவட்டத்தின் தலைமையிடமாகும்.

மக்கள் தொகையியல்
----------------

2011 ஆம் ஆண்டு மேற்கொள்ளப்பட்ட இந்திய மக்கள் தொகைக் கணக்கெடுப்பின்படி முசல்பூரின் மக்கள் தொகை 795 நபர்கள் ஆகும். இவ்வெண்னிக்கையில் 429 நபர்கள் ஆண்களாகவும் 366 நபர்கள் பெண்களாகவும் இருந்தனர். 0 முதல் 6 வயதுக்கு உட்பட்ட 69 குழந்தைகள் இங்கு இருந்தனர். நகரத்தின் மொத்த மக்கள் தொகையில் இது 8.68% ஆகும். முசல்பூரின் பாலினவிகிதச் சராசரி 1000 ஆண்களுக்கு 853 பெண்களாக இருந்தது. ஒட்டு மொத்த அசாம் மாநிலத்தின் பாலினவிகித சராசரி 958 பெண்களாகும். அதேவேளையில் குழந்தைகளின் பாலினச் சராசரி 1000 சிறுவர்களுக்கு 1029 சிறுமிகள் இருந்தனர். அசாம் மாநிலத்தின் ஒட்டுமொத்த சிறுவர் பாலின விகித சராசரியான 962 என்பதை விட இது அதிகமாகும். முசல்பூரின் எழுத்தறிவு சதவீதம் 73.69% ஆக இருந்தது, இது அசாம் மாநிலத்தின் எழுத்தறிவு சராசரியான 72.19% என்பதைவிட அதிகமாகும். எழுத்தறிவு பெற்ற ஆண்கள் சதவீதம் 82.53% ஆகவும் பெண்களின் எழுத்தறிவு 63.14% ஆகவும் இருந்தது.

மேற்கோள்கள்
-----------

1. ↑  "Baksa district".

புற இணைப்புகள்
--------------

* Population of Mushalpur
* Baksa district at Assaminfo.com
**முக்தாபாய் தீட்சித்** ( Muktabai Dixit தேவநாகரி : मुक्ताबाई दीक्षित) (1901 அல்லது 1902 - 1977) இந்தியாவின் மகாராஷ்டிராவைச் சேர்ந்த மராத்தி எழுத்தாளர் ஆவார்.

சுயசரிதை
--------

இவர் காந்தேஷ் பிரதேசம் , எதலாபாத் நகரில் டிசம்பர் 1901 இல் பிறந்தார். 1922 ஆம் ஆண்டில் புனேவில் *உள்ள ஹுசுர்பாகா* பெண்கள் உயர்நிலைப் பள்ளியில் பள்ளிக் கல்வியை முடித்த பின்னர் , மும்பை பல்கலைக்கழகத்தில் தத்துவம் மற்றும் உளவியலில் இளங்கலைப் பட்டம் பெற்றார். பின்னர் வடோதராவில் உள்ள மஹாராணி உயர்நிலைப் பள்ளியில் ஏழு ஆண்டுகள் ஆசிரியராக பணியாற்றினார். 1935 ஆம் ஆண்டில், நாக்பூர் பல்கலைக்கழகத்தில் மராத்தி இலக்கியத்தில் முதுகலைப் பட்டம் பெற்றார், மேலும் புனேவில் உள்ள எஸ்.என்.டி.டி மகளிர் பல்கலைக்கழகத்தின் தாக்கர்ஸி கல்லூரியில் மராத்தி பேராசிரியராக சேர்ந்தார்.

இலக்கியப் பணி
-------------

### சிறுகதைகளின் தொகுப்புகள்

* *மனஸ் லஹாரி (मानस-)*
* *அனிருத்த பிரவாஹா (अनिरुद्ध)*

### நாடகங்கள்

* *ஜுகர்* (जुगार) (1950) (இந்த நாடகம் இந்தி மற்றும் கன்னட மொழிகளில் மொழிபெயர்க்கப்பட்டுள்ளது. )
* *அவாலியா* (अवलिया) (1956)

சான்றுகள்
---------

1. ↑   *A History of Modern Marathi Literature: 1800-1990*. Maharashtra Sahitya Parishad. 1998. பக். 275. .
2. ↑   *Staging Resistance: Plays by Women in Translation*. Oxford University Press. 2005. பக். 265. .
**கீழையூர் ரங்கநாதப் பெருமாள் கோயில்** நாகப்பட்டினம் மாவட்டத்திலுள்ள அமைந்துள்ள வைணவக்கோயிலாகும்.

அமைவிடம்
--------

இக்கோயில் நாகப்பட்டினம்-பட்டுக்கோட்டை சாலையில் நாகப்பட்டினத்திற்குத் தென்மேற்கில் 30 கிமீ தொலைவில் அமைந்துள்ளது.

பஞ்சரங்கத் தலங்கள்
------------------

திருவரங்கம், வட ரங்கம், ஆதி ரங்கம், மேல் ரங்கம், கீழ் ரங்கம் என்ற பஞ்சரங்கத் தலங்களில் கிழக்கே உள்ள கீழ் ரங்கம் கீழையூர் ஆகும்.
இத்தலம் பாண்டவர் வழிபட்ட பெருமையுடையது.

இறைவன், இறைவி
-------------

பாம்பணையில் வலது கரத்தை தலையின் அருகில் வைத்தபடி யோகநிஷ்டையில் ஆழ்ந்தது போல சயனித்த கோலத்தில் ரங்கநாதப்பெருமாள் உள்ளார். ரங்கநாயகித் தாயார், அதிரூபவல்லித்தாயார் என்ற பெயருடன் உள்ளார்.

அமைப்பு
-------

மூன்று நிலை ராஜகோபுரத்தைக் கொண்ட சற்றே மேட்டுப்பகுதியில் உள்ள கோயில். சோழர் காலத்துத் திருப்பணியைக் கொண்ட கோயிலாகும். மார்க்கண்டேயர் வழிபட்ட தலமாகும். தாயார் சன்னதி தனியாக உள்ளது. தாயார் சன்னதிக்கு முன்பாக பால ஆஞ்சநேயர் சன்னதி உள்ளது. மகாமண்டபத்தில் ராமபிரான் சன்னதியும்,கோபாலகிருஷ்ணன் சன்னதியும் காணப்படுகின்றன. இகுள்ள ரங்கநாதரை வழிபடும்போது மேரு மலையைக் ண்டு பாற்கடலைக் கடைந்தெடுத்த அமிர்தமே தன் கரங்களில் வந்து அமர்ந்தது போல உள்ளதாக மார்க்கண்டேயர் இயற்றிய பாடலில் கூறப்பட்டுள்ளது.

மேற்கோள்கள்
-----------

1. 1 2 3   திருக்கோயில்கள் வழிகாட்டி, நாகப்பட்டினம் மாவட்டம், தமிழ்நாடு அரசு இந்து சமய அறநிலையத்துறை, 2014

வெளியிணைப்புகள்
---------------

* அருள்மிகு ரங்கநாதர் திருக்கோயில், தினமலர்
கீழ் செலேடர் நீர்த்தேக்கம், சிங்கப்பூரின் வடகிழக்கே அமைந்துள்ள ஒரு இயற்கையான நீர்தேக்கமாகும். இதன் பரப்பளவு 3.6 சதுர கிலோமீட்டர் ஆகும். இது யூ சூன் நகரத்தின் கிழக்கே உள்ளது. இதன் கொள்ளளவு 12.8 மில்லியன் கன சதுரமாகும். இதன் ஆழம் 2 மீட்டர் தொடங்கி அதிகபட்சமாக 5.5 மீட்டராகும். இதன் கரைகளின் நீளம் 14.3 கிலோமீட்டர்.

வரலாறு
------

முன்பு செலேடர் நீர்த்தேக்கம் என்று அறியப்பட்ட இந்த நீர்த்தேக்கம், 1986 ஆம் ஆண்டு செலேடர் ஆற்றை தடுத்தும் கீழ் செலேடர் நீர்த்தேக்கம் கட்டிமுடிக்கப்பட்ட பின்னர் மேல் செலேடர் நீர்த்தேக்கம் என்று அழைக்கப்பட்டது. 1966 முதல் 1972 வரை இங்கு இயங்கிவந்த மணல் குவாரிகளை மூடிய பின்பு இங்கு வேலைகள் தொடங்கின. இங்கிருந்து எடுக்கப்பட்ட மண், கிழக்கு கடற்கரைப் பகுதிகளின் விரிவாக்கத்திற்கு பயன்படுத்தப் பட்டது.

இன்று
-----

இன்று இந்த நீர்தேக்கமும் அதை சார்ந்த பூங்காவும், அதிகமான மக்களை கவரும் இடங்களாக இருக்கிறது. இங்குள்ள நீர்விலயட்டு அரங்கங்கலுக்கி அதிகமானோர் வருகின்றனர். மீன் பிடித்தலில் விருப்பமுல்லோரும் இங்கு வருகின்றனர் .

மேற்கோள்கள்
-----------

* பரணிடப்பட்டது 2007-09-28 at the வந்தவழி இயந்திரம்
* பரணிடப்பட்டது 2011-09-26 at the வந்தவழி இயந்திரம்
*
**லிங்கி ஆறு**; (மலாய்: *Sungai Linggi*; ஆங்கிலம்: *Linggi River*) என்பது மலேசியாவின் தித்திவாங்சா மலைத்தொடரில் *(Titiwangsa Range)* உற்பத்தியாகி நெகிரி செம்பிலான் மாநிலத்தின் வழியாகப் பாய்ந்து மலாக்கா நீரிணையில் கலக்கும் ஆறு ஆகும். 

83 கி. மீ. நீளமுடைய இந்த ஆறு, நெகிரி செம்பிலான்; மலாக்கா மாநிலங்களில் உள்ள ஆறுகளில் மிக முக்கியமான ஆறாகக் கருதப் படுகிறது. நெகிரி செம்பிலான்; மலாக்கா மாநிலங்களுக்கு எல்லையாகவும் அமைகிறது.

பொது
----

இந்த ஆறு தித்திவாங்சா மலைத்தொடரின் அடிவாரத்தில் உள்ள கம்போங் ஜெர்லாங் *(Kampung Jerlang),* பந்தாய் *(Pantai)* எனும் இடத்தில் உருவாகிறது. அங்கு இருந்து சிரம்பான் மாவட்டத்தில் சுற்றியுள்ள ஆற்றுப் படுகைப் பகுதிகளில் முதலில் பாய்கிறது.

பின்னர் அதே சிரம்பான் மாவட்டத்தில் உள்ள அம்பாங்கான் *(Ampangan),* சிரம்பான், ராசா *(Rasah),* மம்பாவ் *(Mambau),* ரந்தாவ் ஆகிய நகரங்கள் வழியாகவும்; போர்ட்டிக்சன் மாவட்டத்தில் உள்ள லிங்கி நகரம் வழியாகவும் பாய்ந்து; மலாக்கா மாநிலத்தின் அலோர் காஜா மாவட்டத்தில் உள்ள கோலா லிங்கி துறைமுகத்தில் முடிவடைகிறது.

வரலாறு
------

16-ஆம் நூற்றாண்டின் தொடக்கக் காலத்தில், இந்த லிங்கி ஆறு, மலாக்கா மற்றும் சுங்கை ஊஜோங் ஆட்சிப் பகுதிகளின் முக்கிய வணிகப் பாதையாக இருந்துள்ளது. 18-ஆம் நூற்றாண்டில், ஈய வர்த்தகம், இந்த ஆற்றின் வழியாகத்தான் நடைபெற்று உள்ளது.

சுங்கை ஊஜோங் என்பது நெகிரி செம்பிலான் மாநிலத்தில் நீண்ட வரலாற்றைக் கொண்டது. நெடும் காலமாக, சுங்கை ஊஜோங், நெகிரி செம்பிலான் மாநிலத்தில், ஒரு மாநிலமாகவே கருதப்பட்டு வந்தது.

முன்னூறு ஆண்டுகளுக்கு முன்னால், அது ஒரு தனி அரசாங்கமாகவும் இயங்கி வந்தது. சுங்கை ஊஜோங் மிகப் பழமையான வரலாற்றுப் பின்னணியைக் கொண்டது.

மேற்கோள்கள்
-----------

1. ↑  Bendahara, A. (2015). *Seremban to usher in new year with a bang* - Columnist - New Straits Times. Www2.nst.com.my. Retrieved 15 August 2015, from
2. ↑
3. ↑  Ahmad Sabri, A. (2014). *Raksa Raya Malaysia*. Google Books. Retrieved 15 August 2015, from

மேலும் காண்க
------------

* மலேசிய ஆறுகளின் பட்டியல்
* தித்திவாங்சா மலைத்தொடர்

| * பா
* உ
* தொ
 மலாக்கா மாநிலத்தின் ஆறுகள் |
| --- |
| ஆறுகள் | 
* கீசாங் ஆறு
* லிங்கி ஆறு
* மலாக்கா ஆறு
* மூவார் ஆறு

 |

| * பா
* உ
* தொ
 நெகிரி செம்பிலான் மாநிலத்தின் ஆறுகள் |
| --- |
| ஆறுகள் | 
* கீசாங் ஆறு
* லங்காட் ஆறு
* லிங்கி ஆறு
* லுக்குட் பெசார் ஆறு
* மலாக்கா ஆறு
* மூவார் ஆறு
* தம்பின் ஆறு
* பத்தாங் மலாக்கா ஆறு
* கெமஞ்சே ஆறு
* கிம்மாஸ் ஆறு
* சிப்பாங் ஆறு

 |
Airport in பீகார், இந்தியாவார்ப்புரு:SHORTDESC:Airport in பீகார், இந்தியா
**முங்கேர் வானுர்தி நிலையம்** (*Munger Airport*), **சபியாபாத் வானூர்தி நிலையம்** என்றும் அழைக்கப்படுகிறது. இந்த வானூர்தி நிலையம் இந்திய மாநிலமான பீகாரில் முங்கேர் மாவட்டத்தில் அமைந்துள்ளது. மாவட்ட தலைநகர் முங்கேரிலிருந்து 5 கி.மி. தொலைவில் சபியாபாத்தில் இந்த விமான நிலையம் அமைந்துள்ளது. இந்த விமான நிலையம் இந்திய வானூர்தி நிலையங்கள் ஆணைய கட்டுப்பாட்டில் உள்ளது.

வரலாறு
------

முங்கேர் விமான நிலையம் 90 ஆண்டுகள் பழமையான நிலையமாகும். 2015 ஜனவரியில், அப்போதைய மாநில முதல்வராக இருந்த ஜீதன் ராம் மாஞ்சி விமான நிலையத்தை மேம்பாடு செய்து உள்நாட்டு விமானச் சேவையினை தொடங்க அறிவித்தார். மார்ச் 2015இல், பீகார் ராஜ்ய பவன் நிமான் நிகாமுக்கு விமான நிலைய சீரமைப்பு பணிகள் வழங்கப்பட்டன. விமான நிலையம் 8 கோடி செலவில் சீரமைப்பு செய்யப்பட்டது. புதுப்பிக்கப்பட்ட விமான நிலையம் மற்றும் ஓடுபாதையை முதலமைச்சர் நிதீஷ் குமார் 24 மே 2016 அன்று பயன்பாட்டிற்குத் துவக்கி வைத்தார்.

மேற்கோள்கள்
-----------

 

1. 1 2  "विकसित कराया जाएगा मुंगेर हवाई अड्‌डा: मुख्यमंत्री जीतन मांझी" (in hi). *Dainik Bhaskar* (Munger). 3 January 2015. . 
[*தொடர்பிழந்த இணைப்பு*]
2. 1 2  "मुंगेर एयरपोर्ट के विकास का रास्ता हुआ साफ़, विस्तार के लिए मिले 6 करोड़" (in hi). *Dainik Bhaskar* (Munger). 11 March 2015. .
3. ↑  "Pep talk". *The Telegraph*. 25 May 2016. .
4. ↑  "मुख्यमंत्री ने हवाई अड्डा टर्मिनल का किया उद्घाटन" (in hi). *Dainik Jagran* (Munger). 24 May 2016. .
5. ↑  Kashi Prasad (19 May 2016). "Nitish to open renovated airstrip". *தி டைம்ஸ் ஆஃப் இந்தியா* (Munger). .
**வான்முகில்** என்பவர் சிறந்த தமிழ்க் கவிஞர் ஆவார். தமிழில் நிறைய கவிதைத் தொகுப்பு நூல்களை எழுதியுள்ளார். பொன்னடியான் அமைத்த தமிழ்க்கவிஞர் மண்றத்தின் செயல்முனைவாளர். *கடற்கரை கவியரங்கம்*, *மலைச்சாரல் கவியரங்கம்* ஆகிய அமைப்புகள்லை இயக்கியவருள் ஒருவராவார்.

பிறப்பும் கல்வியும்
-------------------

இவர் வே.சண்முக சுந்தரம்- விசாலாட்சி அம்மாளுக்கு மகனாக 05-01-1944 இல் பிறந்தார். இவர் இயற்பெயர் ச.ச.குமார் என்பது. இவரது துணைவியார் பெயர் காந்திமதி. இவரும் இலக்கிய ஆர்வம் உடையவர்.இளங்கலையில் விலங்கியல் பட்டம் பெற்ற இவர் தமிழ், ஆங்கிலப் புலமை பெற்றவர். தமிழில் கவிதை, கட்டுரை, நாடகங்கள் பலவும் எழுதியுள்ளார்.

எழுத்துப் பணிகள்
----------------

பொன்னடியானின், *முல்லைச் சரம்* எனும் இதழில் கவிதைகள் பல எழுதியுள்ளார். பல்கலைக்கழக கருத்தரங்குகளில் கலந்து ஆய்வுக் கட்டுரைகள் எழுதியுள்ளார். இவர் *கடற்கரை கவியரங்கம்* எனும் அமைப்பை ஏற்படுத்தி, அதில் அரங்கேற்றிய கவிதைகளைத் தொகுத்து, *அலைகள் ஆயிரம்* எனும் பெயரில் வெளியிட்டார். உதகையில், *மலைச்சாரல் கவியரங்கம்* எனும் பெயரில் ஓர் அமைப்பைத் தொடங்கி 100 கவியரங்குகளை நடத்தினார்.

படைப்புகள்
----------

* கடற்கரைக் கவிதைகள்
* பீம்புஸ்ஸி
* தார்ப்பாலை
* சிரிக்க வைக்கும் திப்பிலிராஜா கதைகள்
* உலகக் கவிஞர்களின் வாழ்க்கைக் கதைகள்
* பாரதிதாசனும் கிளாடுமெக்கேயும் 1,2
* பழஞ்சீனக் கவிதைகள்
* பாரதிதாசன் பரம்பரையில் மோகனரங்கன்.

பெற்ற பரிசுகள்
--------------

1990 ஆம் ஆண்டு தமிழக அரசின், தமிழ்வளர்ச்சிக்கான சிறந்த நூலுக்கான மூன்றாம் பரிசை இவரது, தார்ப்பாலை கவிதைத் தொகுப்பு நூல் பெற்றுள்ளது.

உசாத்துணை
---------

1) முகம் மாமணி," 100 சாதனையாளர்கள்" மணிவாசகர் பதிப்பகம் 1994.

1. ↑  [www.marinabooks.com "வான்முகில் நூல்கள்"] Check `|url=` value (உதவி). marinabooks.com. 6 சூலை 2017 அன்று பார்க்கப்பட்டது.
**முக்திதாம்** (*Muktidham*) என்பது பல்வேறு இந்து கடவுள்களைக் கவுரவிக்கும் வகையிலான பளிங்கு கோயில் வளாகமாகும். இது இந்தியாவின் மகாராட்டிர மாநிலத்தில் உள்ள நாசிக் நகரின் புறநகர்ப் பகுதியான நாசிக் சாலையில் அமைந்துள்ள பிரபலமான சுற்றுலாத் தலமாகும். இது ஒரு அறக்கட்டளை மூலம் நிர்வகிக்கப்படுகிறது. உள்ளூர் தொழிலதிபர் மறைந்த திரு. ஜே.டி. சவுகான்-பைட்கோவின் தாராள நன்கொடை மூலம் கட்டப்பட்டது.  இந்த கோயில் 1971 இல் நிறுவப்பட்டது.

இங்கு 12 ஜோதிர்லிங்கங்களின் பிரதிகளைக் கொண்டுள்ளது. இவை அசல் தெய்வங்களின் பரிமாணத்தின் படி கட்டப்பட்டுள்ளன. மேலும் இவை அந்தந்த யாத்திரை மையங்களுக்கு அனுப்பப்பட்டதன் மூலம் புனிதப்படுத்தப்பட்டுள்ளன. 

மேலும், முக்திதாம் வளாகத்தில் கிருட்டிணருக்காக அர்ப்பணிக்கப்பட்ட கோயில் உள்ளது. கிருட்டிணர் கோயிலின் சுவர்களில் கிருட்டிணர் மற்றும் மகாபாரத காட்சிகளைச் சித்தரிக்கும் ஓவியங்கள் உள்ளன. இவற்றைப் பிரபல ஓவியர் ரகுபீர் முல்கோன்கர் வரைந்துள்ளார். இவரின் சேவைகளை முக்திதத்தின் நிறுவனர் ஜெயராம்பாய் சவுகான் பயன்படுத்திக் கொண்டார்.  இந்த கோயிலின் தனித்துவமானது பகவத்கீதாவின் பதினெட்டு அத்தியாயங்களும் சுவர்களில் எழுதப்பட்டுள்ளன.

இந்த கோயிலில் உள்ள பளிங்குக் கற்கள் ராஜஸ்தானில் உள்ள மக்ரானாவிலிருந்து கொண்டுவரப்பட்டது. இவை ராஜஸ்தானி சிற்பிகளால் வடிவமைக்கப்பட்டுள்ளது.

இக்கோயிலில் பன்னிரண்டு ஜோதிர்லிங்கங்களின் பிரதிகளைத் தவிர, ஸ்ரீ கிருஷ்ணர் கோயிலில் அனைத்து முக்கிய இந்து கடவுள்களின் சிலைகளும் (விஷ்ணு, லட்சுமி ராம, லட்சுமணன், சீதா, அனுமன், துர்கா, விநாயகர்) உள்ளன.  

நகரத்தின் சுற்றுலாத் தலங்களில் முக்திதாம் ஒன்றாகும். கும்பமேளாவின் போது ஆயிரக்கணக்கான இந்து பக்தர்கள் முக்திதாம் கோயிலுக்கு வருகை தருகின்றனர். 

மேலும், இந்த வளாகத்தில் ஒரு தர்மசாலையும் உள்ளது. இதில் குறைந்தது 200 யாத்திரிகர்கள் தங்கலாம்.

மேற்கோள்கள்
-----------

1. 1 2 3  Muktidham temple is situated in Nashik Road. Built by Late Shri JayramBhai Bytco, is magnificent piece of architecture, made of kota stone and marble from Makran in Rajastan, and by Rajastani sculptors பரணிடப்பட்டது 2013-10-01 at the வந்தவழி இயந்திரம் Official Website of Nashik District
2. 1 2 3 4 5 6  Krishna (2010-08-07). "Muktidham Temple is located on the suburbs of Nasik, Maharastra. A Beautiful temple that is has the marble complex was constructed by late Late Shri JayramBhai Bytco or Mr. J.D. Chauhan-Bytco and handled through his trust privately". Hindutemplesindia.blogspot.com. 2013-09-28 அன்று பார்க்கப்பட்டது.
3. ↑  .
4. ↑   *Bollyworld: Popular Indian Cinema Through A Transnational Lens edited by Raminder Kaur, Ajay J Sinha*. 2005. .
5. ↑  Travel House Guide to Incredible India -2004- Page 268
6. ↑   *Shirdi Sai Baba and Other Perfect Masters by C. B. Satpathy*. 2011. .
**கீழ்அரசம்பட்டு** (*Kilarasampet*) என்பது தமிழ்நாட்டின், இராணிப்பேட்டை மாவட்டத்தில் கீழ்அரசம்பட்டு ஊராட்சியில் அமைந்துள்ள ஒரு சிறிய கிராமமாகும். வேலூர், சென்னை, பெங்களூரு போன்ற இடங்களுக்கு வேலை செய்பவர்களின் சிறிய துணை நகரமாக இது உள்ளது.

போக்குவரத்து
------------

### சாலைவழி

கீழ்அரசம்பட்டு நன்கு இணைக்கப்பட்ட சாலைகளைக் கொண்டுள்ளது. இது சென்னையிலிருந்து 150 கிலோமீட்டர் தொலைவிலும், கணியம்பாடியில் இருந்து 8 கிலோமீட்டர் தொலைவிலும், வேலூரில் இருந்து 19 கிலோமீட்டர் தொலைவிலும் உள்ளது. கீழ் அரசம்பட்டானது தேசிய நெடுஞ்சாலை 67 க்கு அருகிலேயே அமைந்துள்ளது. இது சாலை அதனுடன் வழியாக இணைக்கப்பட்டுள்ளது. வேலூர், ஆரணி, திருவண்ணாமலை போன்ற மாநிலத்தின் பிற பகுதிகளையும் அருகிலுள்ள நகரங்களையும் இணைக்கும் பேருந்து சேவைகளை தமிழ்நாடு அரசு போக்குவரத்துக் கழகம் வழங்குகிறது. இதன் அமைவிடம் 12°45'49.2"N 79°06'10.7"E

### தொடருந்து

கீழ்அரசம்பட்டு கிராமத்தில் எந்த தொடருந்து நிலையமும் கிடையாது என்றாலும் இதன் அருகில் உள்ள ரயில் நிலையங்கள் உள்ளன.

* காட்பாடி சந்திப்பு தொடருந்து நிலையம்
* கனியம்பாடி தொடருந்து நிலையம்
* கண்ணமங்கலம் தொடருந்து நிலையம்

### வான்வழி

அருகிலுள்ள விமான நிலையம் வேலூர் (20 கிலோமீட்டர் (12 மைல்)).

மேற்கோள்
--------

1. ↑  "Kilarasampet Village". *www.onefivenine.com*. 2022-09-03 அன்று பார்க்கப்பட்டது.
**லிங்கேஷ்** என்கிற **லிஜீஷ்** ஆரம்பகாலத்தில் லிங்கேஷ் என்ற பெயரில் தொகுப்பாளராக அறிமுகமானவர்.

வாழ்க்கைக் குறிப்பு
-------------------

செங்கல்பட்டு மாவட்டம் திருப்போரூரில் பிறந்தவர். திருப்போரூர் அரசுப் பள்ளியில் தன்னுடைய பள்ளிப்படிப்பை முடித்து இலயோலா கல்லூரியில் இளங்கலை தமிழ் இலக்கியம் முடித்தார். அங்கு படிக்கும் காலகட்டத்தில் பல மேடை நாடகங்கள், வீதி நாடகங்கள் போன்றவற்றை தன் குழுவோடு அரங்கேற்றினார். நடிப்பு, நடனம், நாடகம், என்று அனைத்திலும் ஆர்வமாய் பங்கேற்று பல பரிசுகளையும் வென்றார். பின்னர் தாம்பரம் மெட்ராஸ் கிறித்துவ கல்லூரியில் பொது நிர்வாகம் (Public Administration) என்ற முதுகலைப் பட்டம் முடித்தார்.

தொலைக்காட்சித் தொகுப்பாளராக
---------------------------

மெட்ராஸ் கிறித்துவ கல்லூரியில் படிக்கும் காலகட்டத்தில் விஜய் தொலைக்காட்சியில் *சலனம்* என்ற நெடுந்தொடரில் கவிதா பாரதியிடம் துணை இயக்குநராகப் பணி புரிந்தார். பின்னர் சன் குழுமத்தின் சன் மியூசிக்கில் தொகுப்பாளராக பணிபுரிந்தார். இவர் ஜீ தமிழ் தொலைக்காட்சியில் *ஹோம் மினிஸ்டர்* என்கிற நிகழ்ச்சியை தொகுத்து வழங்கினார். மெட்ராஸ் திரைப்படத்தில் இவர் நடிகராக அறிமுகமானார். இவரின் துவக்க கால கட்டத்திலேயே இயக்குநர் பா. ரஞ்சித் இயக்கத்தில் உருவான கபாலி திரைப்படத்தில் பிரபலமான நடிகர் ரசினிகாந்துடன் வில்லனாக நடித்தது குறிப்பிடத்தக்கது.

நடித்த திரைப்படங்களில் சில
--------------------------

1. மெட்ராஸ் - காலி மற்றும் அன்புவின் நண்பன்
2. ஒருநாள் கூத்து - பாஸ்கர்
3. கபாலி

மேற்கோள்கள்
-----------

1. 1 2 3  "Kollywood Villain Vj Lingesh Biography, News, Photos, Videos". *nettv4u* (ஆங்கிலம்). 2022-10-02 அன்று பார்க்கப்பட்டது.
2. 1 2  "Tamil Cine Talk – actor lingesh" (ஆங்கிலம்). 2022-10-02 அன்று பார்க்கப்பட்டது.

வெளி இணைப்புகள்
---------------

* நடிகர் லிங்கேஷ்
**சுவாமி விபுலானந்த அழகியல் கற்கைகள் நிறுவகம்** (*Swami Vipulananda Institute of Aesthetic Studies*) இலங்கையில் மட்டக்களப்பு நொச்சிமுனை பகுதியில் அமைந்துள்ள இந்நிறுவகம் 1981 ஆம் ஆண்டு நிறுவப்பட்டது. சுவாமி விபுலாநந்தரின் நினைவாக இப்பெயர் வழங்கப்பட்டது. 2001 ஆம் ஆண்டில் இக்கல்லூரி கிழக்கிலங்கைப் பல்கலைக்கழகத்தின் ஓர் வளாகமாக்கப்பட்டது. இது முன்னர் **சுவாமி விபுலானந்த இசை நடனக் கல்லூரி** என்ற பெயரால் அழைக்கப்பட்டது.

வரலாறு
------

1981 ஆம் ஆண்டு மார்ச் 25 இல் கட்டிடத்திற்கன ஆரம்பப்பணிகள் அமைச்சர் செ. இராசதுரையினால் கல்லடி உப்போடையில் உள்ள இராமகிருஷ்ண மிஷன் மண்டபத்தில் தமிழக இசை விற்பன்னர்கள் ஆகிய சீர்காழி கோவிந்தராஜன் மற்றும் பலரது கலைநிகழ்வுகளுடன் ஆரம்பித்து வைக்கப்பட்டது. அதே ஆண்டு மே 29 ஆம் நாள் இராமகிருஷ்ண மிஷன் சுவாமிகள் ஜீவனானந்தாஜி மஹராஜ் அவர்களால் ஆரம்பித்து வைக்கப்பட்டது. இலங்கை இந்து சமயகலாசார அலுவல்கள் திணைக்களம் இதை நன்கு பராமரித்து வந்தாலும் கல்வித்திணைக்களம் தகுந்த வேதனம் வழங்காமையால் இப்பாடநெறியைப் பட்டதாரிப் பாடநெறியாக்கவேண்டும் என்று பலரும் வேண்டுகோள் விடுத்ததால் 2001 ஆம் ஆண்டில் கிழக்கிலங்கைப் பல்கலைக்கழகத்தின் ஓர் வளாகமாக்கப்பட்டது.

பட்டநெறிகள்
-----------

இக்கல்லூரியில் சுமார் 200 மாணவர்கள் வரை இளமானிப்பட்ட கற்கை நெறியினைத் தொடர்ந்து வருகின்றனர். இசை, நடனம்-நாடக அரங்கியற்றுறை, கட்புலக்கலைத்துறை எனும் மூன்று துறைகளைக் கொண்ட கல்வி நிர்வாகக் கட்டமைப்புடன் இக்கல்லூரி இயங்கி வருகிறது. நுண்கலைத்துறைகளுள் முதன்மை பெறும் இசைத் துறையில் தற்போது வாய்ப்பாட்டு,வீணை, வயலின், மிருதங்கம் போன்ற பட்டப்பாடநெறிகள் கற்பிக்கப்படுகின்றன. சுமார் 200 மாணவர்கள் வரை (இசையினைப் பிரதான பாடமாகவும் துணைப்பாடமாகவும் கொண்ட), இசைப்பேராசிரியர் எஸ். இராமநாதன் அவர்களால் தயாரிக்கப்பட்ட பாடத்திட்டத்திற்கமைய விரிவுரையாளர்களால் செயன்முறை மற்றும் எழுத்துமுறை மூலம் இசை கற்பிக்கப்பட்டு வருகின்றது. வாய்ப்பாட்டிற்கு ஆறு(06) விரிவுரையாளர்களும் வீணைக் கற்கைநெறிக்கு இரு விரிவுரையாளர்களும் மிருதங்கப் பாடநெறிக்கு இரு விரிவுரையாளர்களும் வயலின் பாடநெறிக்கு மூன்று விரிவுரையாளர்களும் கற்பித்து வருகின்றனர்.

உசாத்துணை
---------

1. ↑  Brief history of SVIAS
**வாமதேவர்** (Vamadeva) வேதகால ரிக் வேதத்தில் குறிப்பிட்டுள்ள முனிவர்களில் ஒருவர். வாமதேவர் சப்தரிஷிகளில் ஒருவராகக் கருதப்படுகிறார். ரிக் வேதத்தின் நான்காம் மண்டலம் மற்றும் பிரகதாரண்யக உபநிடதம் மற்றும் ஐதரேய உபநிடதங்களில் வாமதேவ முனிவரின் பெயர் பல இடங்களில் காணப்படுகிறது. இவரது தந்தையின் பெயர் கௌதம முனிவர். இவரது உடன்பிறப்பான நோதாவையும் ரிக் வேதம் குறிப்பிடுகிறது.

பௌத்தத்தில் வாமதேவ முனிவர்
--------------------------

பௌத்த நூலான வினய பிடகத்தில் (I.245)[1]கௌதம புத்தர் வாமதேவர், விசுவாமித்திரர், ஜமதக்கினி, அங்கரிசர், பாரத்துவாசர், காசிபர், பிருகு போன்ற முனிவர்களை வணங்கி மரியாதை செய்ததாகக் குறிப்பிடப்படுகிறது. "[2][3]

இதனையும்
--------

* இருக்கு வேத கால முனிவர்கள்

மேல் வாசிப்பிற்கு
-----------------

* *Dictionary of Hindu Lore and Legend* (ISBN 0-500-51088-1) by Anna Dallapiccola

மேற்கோள்கள்
-----------

1. ↑  P. 494 *The Pali-English dictionary* By Thomas William Rhys Davids, William Stede
2. ↑  P. 245 *The Vinaya piṭakaṃ: one of the principle Buddhist holy scriptures ... Volume 1* edited by Hermann Oldenberg
3. ↑  The Vinaya Pitaka's section *Anguttara Nikaya: Panchaka Nipata*, P. 44 *The legends and theories of the Buddhists, compared with history and science* By Robert Spence Hardy
**பர்சா மாகாணம்** (*Bursa Province*, துருக்கியம்: Bursa ili ) என்பது துருக்கியின், வடமேற்கு அனத்தோலியாவின், மர்மாரா கடற்கரையை ஒட்டி அமைந்துள்ள மாகாணமாகும். இந்த மாகாணத்தின் எல்லைகளாக மேற்கில் பாலகேசீர், தெற்கே கெட்டஹ்யா, கிழக்கில் பிலெசிக் மற்றும் சாகர்யா, வடகிழக்கில் கோகேலி மற்றும் வடக்கே யலோவா ஆகிய மாகாணங்கள் உள்ளன. இந்த மாகாணத்தின் பரப்பளவு 11,043  கிமீ 2 ஆகும். 2018 ஆண்டு நிலவரப்படி மாகாணத்தின் மக்கள் தொகை 2,994,521 ஆகும்.  இதன் போக்குவரத்துக் குறியீடு 16 ஆகும்.

பர்சா மாகாண மாவட்டங்களில் பெரும்பாலான பகுதிகள் ( புர்சா நகரம் உள்பட) மர்மாரா பிராந்தியத்தில் அமைந்துள்ளன. ஆனால் பய்கோர்ஹான், ஹர்மன்காக், கெல்ஸ், ஓர்ஹெனெலி போன்ற மாவட்டங்கள் ஏஜியன் பிராந்தியத்தில் அமைந்துள்ளன.

1326 மற்றும் 1365 க்கு இடையில் புர்சா நகரம் உதுமானியப் பேரரசின் தலைநகராக இருந்தது. பின்னர் 1365 மற்றும் 1453 க்கு இடைக்காலம் வரை புதிய உதுமானியப் பேர்ரசின் தலைநகராக இருந்தது. 1453 இல் கான்ஸ்டண்டினோப்பிள் கைப்பற்றபட்டபிறகு அது இறுதியாக உதுமானியப் பேரரசின் தலைநகராக மாறியது.

மாவட்டங்கள்
-----------

* பஹிகோஹான்
* ஜெம்லிக்
* கோர்சு
* ஹர்மன்காக்
* இன்னேகோல்
* இஸ்னெக்
* கராகபே
* கெல்ஸ்
* கெஸ்டல், பர்சா
* முடன்யா
* முஸ்தபகேமல்பனா
* நிலாஃபர், பர்சா
* ஆர்ஹனேலி
* ஒர்ஹங்காசி
* உஸ்மங்காசி
* யெனிசெஹிர், பர்சா
* யால்டிராம், பர்சா

புள்ளிவிவரங்கள்
---------------

மக்கள்தொகை வளர்ச்சி| ஆண்டு | ம.தொ. | ஆ. ±% |
| --- | --- | --- |
| 1927 | 4,01,595 | —     |
| 1940 | 4,61,648 | +1.08% |
| 1950 | 5,45,919 | +1.69% |
| 1960 | 6,93,894 | +2.43% |
| 1970 | 8,47,884 | +2.02% |
| 1980 | 11,48,492 | +3.08% |
| 1990 | 16,03,137 | +3.39% |
| 2000 | 21,25,140 | +2.86% |
| 2010 | 26,05,495 | +2.06% |
| 2018 | 29,94,521 | +1.75% |
| source: |

குறிப்புகள்
-----------

1. 1 2  "Population of provinces by years - 2000-2018". 9 மார்ச் 2019 அன்று பார்க்கப்பட்டது.
2. ↑  Genel Nüfus Sayımları
3. ↑  tuik
**பர்சவ பத்மாவதியம்மன் கோவில்** கிருட்டிணகிரி மாவட்டத்தில் குஜராத்தி மக்கள் கூடுதலாக வழிபடும் கோவில். கிருட்டிணகிரி மாவட்டம், பர்கூர் ஒன்றிம், சுண்டம்பட்டி அருகில் இக்கோவில் அமைந்துள்ளது.

அன்னதானம் வழங்குமிடம், சொற்பொழிவு அரங்கம், பூங்கா, சிறுவர் விளையாட்டு மைதானம் போன்றவை இக்கோவிலைச் சுற்றி அமைந்துள்ளன. கருவரையின் சுவரில் கண்ணாடி எநலைப்பாடும் தரையில் பளிங்கு கற்களும் இடம்பெற்றுள்ளன. காலை 7 மணியளவில் கருவரையைத் துாய்மைசெய்து பிறகு அம்மனுக்கு சாம்பிராணி காட்டி தீபம் ஏற்றப்படுகிறது. நண்பகல் 12 மணியளவில் உச்சிவேளை பூசை நடைபெறுகிறது. பக்தர்கள் தேங்காய், பழம், பூ, இனிப்புகள் வைத்து வழிபடுவர். ஆண்டுதோறும் நவராத்திரி 9 நாட்களில் காலை, மாலை, நண்பகல் என மூன்று வேளையும் சிறப்பு வழிபாடு நடைபெறும். அப்பொழுது குஜராத்தி மக்கள் கூடுதலாக விழாக்களில் கலந்துகொள்வர்.

இக்கோவிலுக்கு யாரும் கருப்புநிற ஆடை அணிந்து செல்லக்கூடாது. இஞ்சி, பூண்டு போன்று பூமிக்கடியில் விளையும் பொருட்களை உண்டுவிட்டு இக்கோவிலுக்குள் செல்லக்கூடாது.

உசாத்துணை
---------

1. பன்முக நோக்கில் கிருஷ்ணகிரி மாவட்டம், முனைவர் கோ.விருது, ஜோதிராஜன் பதிப்பகம், ஓசூர், 2010.
வளிமப் பரிமாற்றம் பட விளக்கம்
**வாயுப் பரிமாற்றம்** அல்லது **வளிமப் பரிமாற்றம்** (Gas exchange) என்பது ஒரு உயிரினத்தின் உடலின் உள்ளே இருக்கும் வளிமத்திற்கும், அதற்கு வெளியான வளிமண்டலத்தில் இருக்கும் வளிமத்திற்கும் இடையில் நிகழும் வளிம இடமாற்றம் அல்லது பரிமாற்றத்திற்குரிய ஒரு செயல்முறையாகும். இச்செயல்முறையில் நுரையீரல் முக்கிய பங்கெடுக்கின்றது. இது காற்றில் உள்ள உயிர்வளியை அல்லது ஆக்சிசனை இரத்தத்தில் சேர்ப்பதும், இரத்தத்தில் உள்ள கரியமில வாயுவை (கரிமக்காடி வளி அல்லது காபனீரொக்சைட்டை) பிரித்து உடலிலிருந்து வெளியேற்றுவதுமாகும்.

வளிமப் பரிமாற்றம் என்பது பொதுவாக உயிரினங்கள் தம் உடலுக்கு வெளியே இருக்கும் காற்றிலிருந்து தம் உயிர்வாழ்வுக்கு இன்றியமையாத வளிமப் பொருளான பிராணவாயுவை (உயிர்வளியை, ஆக்ஸிஜனை) உள்வாங்கி, தம் உடலில் இருந்து உண்டாகும் கழிவுப்பொருளாய் உள்ள கரியமிலவாயுவை வெளியேற்றும் ஒரு அடிப்படை நிகழ்வு ஆகும். இது ஒரு கண்ணறை அல்லது உயிரணு கொண்ட உயிரினம் முதல் மாந்தன் வரையிலும் எல்லா உயிரினங்களிலும் நிகழ்கின்றது. எளிய உயிரினங்களாகிய ஒற்றை உயிரணு கொண்ட உயிரினங்களில், இவ்வளிமப் பரிமாற்றமானது உயிரணுவைச் சூழ்ந்திருக்கும் ஊடுருவும் தன்மையுடைய மென்படலம் அல்லது மென்சவ்வு வழியாகவே நிகழ்கின்றது. ஆனால் மாந்தன் (மனிதன்), மற்றும் பிற பாலூட்டிகள் போன்ற உயர் விலங்குகளில் இந்த வளிமப் பரிமாற்றம் நிகழத் தனி உறுப்புகள் உள்ளன. மாந்தர்கள் மூச்சை உள் வாங்கும் பொழுது, வெளியில் இருந்து காற்றணுக்கள் மூக்கின் வழியாக நுழைந்து, மூச்சுக்குழாய் வழியாக மார்புப் பகுதியில் உள்ள நுரையீரல்கள் என்னும் பகுதியை அடைகின்றன. அங்கே மிக நுண்ணிய காற்றுப்பைகளில் உள்வாங்கிய காற்றில் உள்ள பிராணவாயு மெல்லிய அழுத்த வேறுபாட்டால் ஈர்க்கப் படுகின்றது. நுரையீரலில் உள்ள நுண்ணிய காற்றறைகளில் காற்றழுத்தம் சற்றுக் குறைவாக இருக்கும். வெளியே இருக்கும் காற்றழுத்தம் 760 மில்லி மீட்டர் அளவு பாதரச உயரமானால், அதில் பிராணவாயுவின் பகுதியழுத்தம் (PO2) 160 மில்லி மீட்டர் பாதரசம் ஆகும். ஆனால் நுரையீரலின் நுண்ணறையில் பிராணவாயுவின் பகுதியழுத்தம் 100 மில்லி மீட்டர் பாதரசம் ஆகும். எனவே உள்ளிழுக்கப்பட்ட காற்றிலுள்ள பிராணவாயுவானது நுரையீரலின் நுண்ணறையை ஒட்டிக்கொண்டு ஓடும் மிக நுண்ணிய இரத்தக்குழாய்களில் குழாய்ச்சுவர் வழியாக ஊடுருவி இரத்தத்தில் கலக்கின்றது. அதே நேரத்தில், அதே குழாய்ச்சுவர் வழியாக கழிவுப்பொருளாய் இரத்தத்தின் வழியே வரும் கரியமிலவாயு - CO2 (கரிமக்காடி, கார்பன்-டை-ஆக்ஸைடு) என்னும் வளிமம் நுரையீரலின் நுண்ணறையில் புகுகின்றது. பின்னர் மூச்சை வெளி விடும்பொழுது இந்த கரியமிலவாயு வெளியேற்றப்படுகின்றது. இப்படி பிராணவாயுவை ஏற்றுக் கொண்டு கரியமிலவாயுவை வெளியேற்றுவது வளிமப்பரிமாற்றம் எனப்படும்.

இந்நிகழ்ச்சி ஓர் எளிய இயல்பு செயலாகும். இதற்கென ஆற்றலுடன் சுரத்தல், கடத்துதல் போன்றவை தேவையில்லை. வளிமண்டலத்தில் ஆக்சிசன் அழுத்தம் அதிகம். அவ்வழுத்தம் 20-25% (PO2 140 மிமி Hg) எனும் அளவிலும் கார்பன்டைஆக்ஸைடு மிகக்குறைவாக 0.04% அளவிலும் உள்ளது. மூச்சுச் சிற்றறையில் Po2 (ஆக்சிசன் பகுதி அழுத்தம்) 100 மி.மீ. Hg அளவிலும் சிறைகளின் இரத்தத்தில் 40 மி.மீ. Hg எனும் அளவிலுமாக அமைந்திருக்கும். அவ்வழுத்த வேறுபாட்டால் O2 இடம் பெயரலாம். சிரைகளின் இரத்தத்தில் Po2 பகுதியழுத்தம் 46 மி.மீ. Hg எனும் அளவிலும் அதே வேளையில் மூச்சுச் சிற்றறையினுள் 6 மி.மீ. Hg (02 ன் 1/10 பகுதி) எனும் அளவிலுமிருக்கும். இவ்வேறுபாட்டால் Po2 வெளியேறும். இவ்வெளியேற்றத்தின் வேகம் ஆக்சிசனை விட 20 மடங்குகள் இருக்கும்.

மேலும் பார்க்க
--------------

* மூச்சுவிடல்
* மூச்சியக்கம்
* உயிரணு ஆற்றல் பரிமாற்றம்
* சுவாசக் கட்டுப்பாடு
* வளிமப் பரிமாற்றம்
**வாமன முனிவர்** 14 ஆம் நூற்றாண்டில் காஞ்சிக்கு அருகிலுள்ள சமணக் காஞ்சி எனுஇம் திருப்பருத்திக்குன்றம் என்னும் ஊரில் வாழ்ந்த சைனப் புலவர். இங்குள்ள சினாலயத்தில் உள்ள கல்வெட்டுகள்  இவரைப் பற்றிய செய்திகளைக் குறிப்பிடுகின்றன.

இந்தச் சமணர் கோயில் மரத்தடியில் இருவரின் பாதங்கள் பெறிக்கப்பட்டுள்ளன. மல்லிசேன முனிவர் ஆசிரியர். இவரது மாணவர் புஷ்பசேன முனிவர். இவர்களது பாதங்கள் இவை என அவற்றின் அடியில் பொறிக்கப்பட்டுள்ள கல்வெட்டுகள் குறிப்பிடுகின்றன. மல்லிசேன முனிவரின் முழுப் பெயர் **மல்லிசேனர் வாமன முனிவர்**. இவருக்கு **வாமணாசாரியர்** என்னும் பெயரும் உண்டு.

இவர் மேருமந்திர புராணம் என்னும் நூலை இயற்றியுள்ளார். வடமொழியிலுள்ள சைன மதக் கிரந்தங்களான பஞ்சாதிகாயம், பிரவசன சாரம், சமயாசாரம், ஸ்யாத்வசன மஞ்சரி என்னும் நூல்களுக்கும் வடமொழியில் உரை எழுதியுள்ளார்.

தமிழில் உள்ள ஐஞ்சிறு காப்பியங்களில் ஒன்றான நீலகேசித் திரட்டு (நீலகேசித் தெருட்டு) என்னும் நூலுக்கும் தமிழில் உரை எழுதியுள்ளார். இந்த உரைநூல் சமய திவாகர விருத்தி என்னும் பெயர் கொண்டது. இந்த நூலால் இவரைச் **சமய திவாகர முனிவர்** என்றும் குறிப்பிட்டனர்.

மற்றும் இவரது இருமொழி வல்லமையைப் போற்றி 'உபயபாஷா சக்கரவர்த்தி' எனப் பட்டம் சூட்டியும் இவரை வழங்கினர்.

இவர் மேருமந்திர புராண அடிகளை மேற்கோள் தந்து 'எம் ஓத்து' எனக் குறிப்பிடுகிறார். இவர் எம் ஓத்து என் குறிப்பிடும் சில பாடலடிகள் மேருமந்தர புராணத்தில் இல்லை. அவை இவர் எழுதிய சாந்தி புராணத்தில் இருக்ககூடும்.

கருவிநூல்
---------

* மு. அருணாசலம், தமிழ் இலக்கிய வரலாறு, பதினான்காம் நூற்றாண்டு, பதிப்பு 2005

அடிக்குறிப்பு
-------------

1. ↑  காலம் 1382
2. ↑  வந்தேகம் வாமனாசார்யம் மல்லிஷேண முநீச்வரம்
3. ↑  
மருவிய வினைகள் மாற்றா மாசினைக் கழுவி வீட்டைத்  

தருதலால் புனிதனாக்கும் தன்மையால் புண்ணியம் ஆமே
**மாலிகா பர்பத்** ( *Malika Parbat* ; மலைகளின் ராணி ) (5,290 மீட்டர் (17,360 அடி) என்பது பாக்கித்தானின் கைபர் பக்துன்வாவில் உள்ள ககன் பள்ளத்தாக்கில் உள்ள மிக உயரமான சிகரமாகும். இது சைபுல் முலுக் ஏரிக்கு தெற்கே சுமார் 6 கிலோமீட்டர் (3.7 மை) தொலைவில் அன்சூ ஏரிக்கு அருகில் உள்ளது.

ககன் பள்ளத்தாக்கில் உள்ள பிரபலமான சுற்றுலாத் தலமான சைபுல் முலுக் ஏரியிலிருந்து இந்த மலை தெளிவாகத் தெரியும். மாலிகா பர்பத்தை நாரன்-ஏரி சைபுல் முலுக் பக்கத்திலிருந்தும் படகுண்டி-தாதர் சிட்டா பனிப்பாறையிலிருந்தும் அணுகலாம். மாலிகா பர்பத்தை மூன்று சிகரங்கள் உருவாக்குகின்றன. சிரான் , கபனார் பள்ளத்தாக்கு மற்றும் புர்ஜி பள்ளத்தாக்கு ஆகியவற்றில் ஏறும் போது அதிக சிரமம் தரும் மற்ற சிகரங்களும் உள்ளன.

மலை ஏற்றம்
----------

 மாலிகா பர்பத்
மாலிகா பர்பத்தின் (வட சிகரம்) உச்சியை இதுவரை பன்னிரண்டு மலை ஏறுபவர்கள் மட்டுமே அடைந்துள்ளனர். வடக்கு உச்சியை முதன்முதலில் 1920 இல் கேப்டன் பிடபிள்யு பாட்டி மற்றும்  கூர்க்கா வீரர்கள் அடைந்தனர். அதைத் தொடர்ந்து 1967 இல் திரெவர் பிரகாம், நார்மன் நோரிசு மற்றும் யீன் வைட் ஆகியோர் ஏறிச் சென்றனர்.

1998 இல், இரண்டு பாக்கித்தானியர்களான இரசித் பட் மற்றும் ஓமர் அசீசு ஆகிய இருவரும் மாலிகா பர்பத்தின் பிரதான சிகரத்தில் ஏறினர். இரசித் பட் தெற்கு சிகரத்தில் சரிவுகளில் இறங்கும் போது தனது உயிரை இழந்தார். ஆகத்து 2012 இல், அகமது முஸ்தபா அலி (பாக்கித்தானியர்) தலைமையிலான நான்கு உறுப்பினர்களின் குழு, மாலிகா பர்பத்தின் உச்சிக்குச் சென்றது. அகமது நவீத், கமல் ஐதர் மற்றும் சாகிப் அலி ஆகிய இருவரும் இந்த பயணத்தின் மற்ற உறுப்பினர்கள். இரண்டு மலையேறுபவர்களும் 5,180 மீட்டரை (16,990 அடி) அடைந்தனர். அதற்குள் மேகங்கள் திரண்டு ஆலங்கட்டி மழை பெய்தது.  மாலிகா பர்பத் 5,000 மீட்டருக்கும் அதிகமான தொழில்நுட்ப சிகரமாக கருதப்படுகிறது. 

 மாலிகா பர்பத் மற்றும் சைபுல் முலுக் ஏரி
சூலை, 2012 இல், பாக்கித்தானைச் சேர்ந்த இம்ரான் யுனைடி மற்றும் டென்மார்க்கைச் சேர்ந்த மலையேற்ற வீரர் யேன்சு சைமன்சன் ஆகியோர் 5,290 மீட்டர் (17,360 அடி) உள்ள மாலிகா பர்பத்தின் சிகரத்தை அடைந்து வரலாற்றைப் பதிவு செய்தனர். இம்ரான் யுனைடி வடக்கு சிகரத்தில் ஏறிய முதல் பாக்கித்தானியர் ஆவார். செங்குத்தான தன்மை மற்றும் பிற மலைகள் மற்றும் இயற்கைக்கு அப்பாற்பட்ட ஆபத்துகள் காரணமாக உள்ளூர் மக்களிடையே மலை ஏற முடியாததாக கருதப்படுகிறது. டென்மார்க் மற்றும் பாக்கித்தானுக்கு இடையே வளர்ந்து வரும் நட்பை வெளிப்படுத்துவதற்காக இரு மலை ஏறுபவர்களின் ஒரு பகுதியாக ஐந்து நாள் மலை ஏறும் பயணம் தொடங்கப்பட்டது.

சான்றுகள்
---------

1. ↑  "Malika Parbat - Weather Forecast". *www.mountain-forecast.com*. 28 September 2018 அன்று பார்க்கப்பட்டது.
2. ↑  "Malika Parbat". *Pakistantravelplaces.com*. 22 செப்டம்பர் 2018 அன்று மூலம் பரணிடப்பட்டது. 28 September 2018 அன்று பார்க்கப்பட்டது.
3. ↑  "The First Ascent by Captain B.W. Battye and four Gurkha soldiers in 1920". *Eturbo News*.. பார்த்த நாள்: 28 September 2018.
4. ↑   பரணிடப்பட்டது 2019-10-25 at the வந்தவழி இயந்திரம் www.alpineclub.org.pk.
5. ↑  "Malika Parbat (First Pakistani-Danish Mountaineering Expedition) | Pakistan Alpine Institute". 2013-09-26 அன்று மூலம் பரணிடப்பட்டது.
6. ↑  "Pakistani, Danish climbers make history by scaling 'Malika Parbat'". The International News. August 4, 2012. 2012-09-09 அன்று பார்க்கப்பட்டது.

வெளி இணைப்புகள்
---------------

* Northern Pakistan detailed placemarks in Google Earth பரணிடப்பட்டது 2012-02-04 at the வந்தவழி இயந்திரம்
* A big picture of this dangerous peak
**மாலிக் தினார்** (*Malik Dinar*) (இறப்பு:748 ), ஓர் பாரசீக அறிஞரும், பயணியுமாவார். சேரமான் பெருமாளுக்குப் பிறகு இந்தியத் துணைக் கண்டத்தில் இஸ்லாத்தை பரப்புவதற்காக இந்தியாவுக்கு வந்த முதல் அறியப்பட்ட முஸ்லிம்களில் இவரும் ஒருவராவார்.

அவர் இறந்த சரியான இடம் குறித்து வரலாற்றாசிரியர்கள் உடன்படவில்லை என்றாலும், அவர் காசராகோட்டில் இறந்தார் என்பதும், இவர், காசர்கோடு, தளங்கரையில் உள்ள மாலிக் தினார் பள்ளிவாசலில் அடக்கம் செய்யப்பட்டார் என்பதும் பரவலாக ஏற்றுக்கொள்ளப்படுகிறது. 

தாஃபியீன்களின் (இசுலாமிய தீர்க்கதரிசி முகம்மதுவின் தோழர்களைப் பார்த்த மக்கள்) வழிவந்தவராக அறியப்படும் இவர், சுன்னி இசுலாமியர்களிடையே நம்பகமான பாரம்பரியவாதி என்று அறியப்படுகிறார். இவர் அசன் அல்-பசிரியின் சீடரான காபூலைச் சேர்ந்த ஒரு பாரசீக அடிமையின் மகனாவார். பொ.ச.பி 748-49ல் பசுராவில் கணிசமான அழிவை ஏற்படுத்திய பிளேக் தொற்றுநோய்க்கு சற்று முன்பு இவர் இறந்தார். இவரது மரணம் நிகழ்ந்தது 744-45 அல்லது கி.பி 747-48 ஆக இருக்கலாமென மாற்றுக் கருத்துக்களும் உள்ளன.

 மாலிக் தினார் பள்ளிவாசலின் காட்சி
பசுராவின் போதகரும் தார்மீகவாதியுமான மாலிக், திருக்குர்ஆனின் நகலெடுப்பாளராக இருந்தார்.  மேலும் வேதத்தின் பல்வேறு வாசிப்புகளின் கேள்விகளுக்கு ஆர்வம் காட்டியதாகத் தெரிகிறது.

மாலிக் தீனார் உருசு
-------------------

கேரளாவிற்கு மாலிக் தீனர் வந்ததைக் கொண்டாடும்விதமாக "மாலிக் தினார் உருசு" என்பதை இந்திய முஸ்லிம்கள் ஏற்பாடு செய்து ஆண்டுதோறும் நடத்தி வருகிறார்கள். இது புனித முஃகர்ரம் மாதத்தில் நடத்தப்பட்டு ஒரு மாதம் நீடிக்கும். இதில் சியாரத் (கல்லறைக்கு வருகை), கொடி ஏற்றம் மற்றும் அன்னதானம் போன்ற பல்வேறு சடங்குகள் நடக்கின்றன.

மேலும் காண்க
------------

* மாப்பிளமார்

மேற்கோள்கள்
-----------

1. ↑  Al-Dhahabi, Siyar a`lam al-nubala', vol. 5, p. 362.
2. ↑  Al-Hujwiri, "Kashf al-Mahjoob", 89
3. ↑  Ibn Nadim, "Fihrist", 1037
4. ↑  "History". Malik Deenar Grand Juma Masjid. 13 January 2012 அன்று மூலம் பரணிடப்பட்டது. 18 November 2011 அன்று பார்க்கப்பட்டது.
5. ↑  Pellat, Ch. "Mālik b. Dīnār", in: *Encyclopaedia of Islam*, Second Edition, Edited by: P. Bearman, Th. Bianquis, C.E. Bosworth, E. van Donzel, W.P. Heinrichs.
6. ↑  Pellat, Ch. "Mālik b. Dīnār", in: *Encyclopaedia of Islam*
7. ↑  Ibn al-D̲j̲azarī, *Ṭabaḳāt al-ḳurrāʾ*, ii, 36
8. ↑  "Official Website of Malik Deenar". 2015-08-01 அன்று மூலம் பரணிடப்பட்டது. 2012-10-05 அன்று பார்க்கப்பட்டது.

|  |  |
| --- | --- |
| ஆளுமைக் கட்டுப்பாடு இதை விக்கித்தரவில் தொகுக்கவும் | 
* İslâm Ansiklopedisi

 |
தமிழ் இலக்கணத்தில் **கொடை வஞ்சி** என்பது புறப்பொருள் திணைகளுள் ஒன்றான வஞ்சித் திணையின் ஒரு துறை அல்லது உட்பிரிவு ஆகும். முற்காலத்தில், போரில் வெற்றிபெறும் மன்னரைப் புகழ்ந்து பாடுவதற்காகப் பாணர் போர்க்களத்துக்கே செல்வது வழக்கம். அவ்வாறு சென்று பாடும் பாணருக்கு மன்னன் பல்வேறு பரிசில்களையும் வழங்கிச் சிறப்பிப்பான். இதைப் பொருளாகக் கொண்டதே "கொடை வஞ்சி".

இதனை விளக்க, உச்சம், மந்தம் சமம் ஆகிய நிலைகளிலும் பண்ணிசை கொண்டு போற்றிப் பாடிய புலவர்களுக்கு மன்னன் பரிசில் கொடுத்தான் என்னும் பொருள்படும் பின்வரும் கெழுப் பாடல் புறப்பொருள் வெண்பாமாலையில் வருகிறது.

*நீடவும் குறுகவும் நிவப்பவும் தூக்கிப்"*
*பாடிய புலவர்க்குப் பரிசில் நீட்டின்று*

எடுத்துக்காட்டு
---------------

*சுற்றிய சுற்றமுடன் மயங்கித் தம்வயிறு*
*எற்றி மடவார் இரிந்தோட - முற்றிக்*
*குரிசில் அடையாரைக் கொண்டகூட்டு எல்லாம்*
*பரிசில் முகந்தன பாண்*
- புறப்பொருள் வெண்பாமாலை 45.

குறிப்பு
--------

1. ↑  இராமசுப்பிரமணியன், வ. த. 2009. பக். 82

உசாத்துணைகள்
------------

* இராமசுப்பிரமணியன், வ. த. புறப்பொருள் வெண்பாமாலை, மீனாட்சி புத்தக நிலையம், மதுரை, 2009.
* கௌரீஸ்வரி, எஸ். (பதிப்பாசிரியர்), தொல்காப்பியம் பொருளதிகாரம் இளம்பூரணனார் உரை, சாரதா பதிப்பகம், சென்னை, 2005.

இவற்றையும் பார்க்கவும்
----------------------

* பொருள் இலக்கணம்
**கொடைக்கானல்-மூணாறு சாலை** (பழைய SH-18) தமிழ்நாட்டின் திண்டுக்கல் மாவட்டத்தில் தொடங்கி தேணி மாவட்டத்தின் வழியாக சென்று, கேரளாவில் உள்ள இடுக்கி மாவட்டத்தில் முடிவடைகிறது. இந்த சாலை 81 கிலோ மீட்டர் நீளமுள்ளது. இது 1942ஆம் ஆண்டில் ஆங்கிலேயர் ஆட்சியில் உருவாக்கப்பட்டு மேம்படுத்தப்பட்ட சாலை ஆகும். இந்த சாலை 2,480 மீட்டர் (8,140 அடி) உயரத்தில் வந்தரவு சிகரத்தில் அமைந்துள்ளது. இந்த சாலை 1990 ஆம் ஆண்டு மூடப்படுவதற்கு முன்பு இதுவே தென்னிந்தியாவின் மிக உயர்ந்த பகுதியில் அமைந்த சாலை ஆகும்.

Kodaikanal - Munar road, 1981 before encroachment of plantation forest

வரலாறு
------

1915 ஆம் ஆண்டு வத்தலக்குண்டு முதல் கொடைக்கானல் வரை சாலை அமைக்கப்பட்டு போக்குவரத்திற்காக திறக்கப்பட்டது. 1925 ஆம் ஆண்டு கொடைக்கானலில் இருந்து பெரிஜம் ஏரி வழியாக டாப் ஸ்டேஷன் வரை சாலை அமைக்கப்பட்டது. இதுவே **எஸ்கேப் ரோடு** என்று ஆங்கிலேயர்களால் அழைக்கப்பட்டது. இச்சாலை மூணாறு முதல் கொச்சி வரை செல்லும் சாலையுடன் இணைகிறது. இச்சாலை வழியாக கொச்சியை அடைய 11 மணி நேரமாகும். மழைக் காலங்களில் இச்சாலையை பயன்படுத்த முடியாது.

Original milestone on wall beside road. Tree in road, 2008
1942 ஆம் ஆண்டு இரண்டாம் உலகப்போரின் போது ஜப்பான் மதராஸ் நகரை தாக்கியது. அப்போது மேலும் தாக்குதல் அதிகரிக்கும் என்று அஞ்சிய ஆங்கிலேயக் குடும்பங்கள் கொடைக்கானலுக்கு குடி பெயர்ந்தனர். மேலும் தாக்குதல் அதிகரித்தால், இவர்கள் கொச்சி துறைமுகத்தின் வழியாக தப்பிச்செல்ல இச்சாலையை பயன்படுத்த திட்டமிட்டிருந்தார்கள். எனவே, இந்த சாலை **எஸ்கேப் ரோடு** என்று அழைக்கப்பட்டது.

இந்த சாலை 1990 ஆம் ஆண்டு வரை பயன்பாட்டில் இருந்தது. தமிழ்நாடு வனத்துறைக்கும் கேரள நெடுஞ்சாலை துறைக்கும் ஏற்பட்ட உரிமைப் பிரச்சனைகளால் இந்த சாலையின் பராமரிப்பு கைவிடப்பட்டது. இதனால் இந்த சாலை தற்பொழுது பயன்பாட்டில் இல்லை.

மேற்கோள்கள்
-----------

விக்கிமீடியா பொதுவகத்தில்,  
 ***Kodaikanal–Munnar Road***   
என்பதின் ஊடகங்கள் உள்ளன. 



| * பா
* உ
* தொ
  தமிழ்நாடு |
| --- |
| தலைநகரம்: **சென்னை** |
| மாநில சின்னங்கள் | 
* சின்னம்: திருவில்லிபுத்தூர் ஆண்டாள் கோயில் கோபுரம்
* விலங்கு: நீலகிரி வரையாடு
* பறவை: மரகதப்புறா
* மலர்: காந்தள்
* பழம்: பலா
* மரம்: ஆசியப் பனை

 |  |
| நிர்வாகம் | 
* ஆளுநர்கள்
* முதலமைச்சர்கள்
* சட்டப் பேரவை
* அரசியல் கட்சிகள்
* ராஜ் பவன்
	+ சென்னை
	+ ஊட்டி
* உயர் நீதிமன்றம்
* காவல்துறை

 |
| **மாவட்டங்கள்** | 
* அரியலூர்
* இராணிப்பேட்டை
* இராமநாதபுரம்
* ஈரோடு
* கடலூர்
* கரூர்
* கள்ளக்குறிச்சி
* கன்னியாகுமரி
* காஞ்சிபுரம்
* கிருஷ்ணகிரி
* கோயம்புத்தூர்
* சிவகங்கை
* செங்கல்பட்டு
* சென்னை
* சேலம்
* தஞ்சாவூர்
* தருமபுரி
* திண்டுக்கல்
* திருச்சிராப்பள்ளி
* திருநெல்வேலி
* திருப்பத்தூர்
* திருப்பூர்
* திருவண்ணாமலை
* திருவள்ளூர்
* திருவாரூர்
* தூத்துக்குடி
* தென்காசி
* தேனி
* நாகப்பட்டினம்
* நாமக்கல்
* நீலகிரி
* புதுக்கோட்டை
* பெரம்பலூர்
* மதுரை
* மயிலாடுதுறை
* விருதுநகர்
* விழுப்புரம்
* வேலூர்

 |
| **பெருநகர மாநகராட்சி** | 
* சென்னை

 |
| **மாநகராட்சிகள்** | பெருநகர சென்னை  **·**  கோயம்புத்தூர்  **·**  மதுரை **·** ஈரோடு  **·**  சேலம்  **·**  தூத்துக்குடி **·**  திருச்சிராப்பள்ளி  **·**  திருநெல்வேலி **·**  தஞ்சாவூர்  **·**  திருப்பூர்  **·**  வேலூர்  **·**  திண்டுக்கல்  **·**  ஓசூர்  **·**  நாகர்கோயில்  **·**  ஆவடி  **·**  தாம்பரம்  **·**  காஞ்சிபுரம்  **·**  கரூர்  **·**  கும்பகோணம்  **·**  கடலூர்  **·**  சிவகாசி |
| தமிழ்நாடு தொடர்பான தலைப்புகள் |